Da kan ikke leietaker kreve utbetaling direkte fra banken, og det finnes ingen sikkerhet for at pengene ikke er brukt opp. Om utleier nekter å utbetale depositumet når leieforholdet er over, er det plutselig leietaker som må ta ut søksmål. Dette er ikke risikofritt, og kan i verste fall bety rettslige skritt og innkreving gjennom namsmyndighetene uten noen garanti for at det er penger å hente. Den situasjonen bør alle leietakere unngå.
Selv om depositum på privat konto kan være uheldig for leietaker, har utleier også en risiko med å ha depositum på egen konto. Siden det er forbudt med depositum på utleiers private konto, har leietakeren et umiddelbart tilbakebetalingskrav i loven. Selv om utleier da mener å ha et krav mot leietaker, har ikke utleier noen rett til å tilbakeholde depositumet. Det løper også forsinkelsesrenter på kravet allerede fra da beløpet ble innbetalt. Er leietaker uenig i utleiers krav og utleier nekter å utbetale depositumet, bør det derfor kreves forsinkelsesrenter. Et slikt krav vil da være insentiv for utleier til å utbetale depositumet til leietaker. Søksmålsbyrden blir på denne måten igjen snudd, og utleier må vurdere om hun skal løpe risikoen med å ta rettslige skritt for å sikre et eventuelt krav mot leietaker.